Արսեն Միրզոյան

**Արսեն Ռոմանի Միրզոյան** (, ), ուկրաինահայ երգիչ և երգահան։ Ուկրաինայի վաստակավոր արտիստ (2020), «Ծառայությունների համար» 3-րդ աստիճանի շքանշանակիր (2022)։

## Կենսագրություն
Արսեն Միրզոյանը ծնվել է 1978 թվականին հայկական ընտանիքում՝ Ուկրաինայի Զապորոժիա քաղաքում։ Դպրոցն ավարտել է 1995 թվականին։ Դպրոցական տարիներին մասնակցել է նաև համերգների և գրել բանաստեղծություններ, որոնց մի մասը հետագայում օգտագործվել է նրա երգերում։ Այնուամենայնիվ, նա չի ունեցել պաշտոնական երաժշտական կրթություն, և որակավորվել է որպես գունավոր մետալուրգիայի ինժեներ՝ ավարտելով Զապորոժիայի ազգային համալսարանի ինժեներական ինստիտուտը։ Այնուհետև նա աշխատել է Զապորոժիայում, սկզբում՝ ինքնաթիռի շարժիչներ արտադրող «Մոտոր Սիչ» ձեռնարկությունում, այնուհետև՝ պողպատ արտադրող «Զապորոժստալ» ձեռնարկության մեքենաների արտադրամասում, որտեղ տասներկու տարի աշխատել է որպես տեղամասի վարպետ։

## Երաժշտական կարիերա
1998 թվականին Արսեն Միրզոյանի ընկերները նրան հրավիրել են միանալու իրենց ռոք խմբին, որը հետագայում վերածվել է «Տոտեմ» խմբի, որի կազմը բավականաչափ անորոշ էր։ Այդ փորձի հիման վրա Միրզոյանը ստեղծել է «Բաբուրկա» խումբը, որը հանդես էր գալիս այնպիսի փառատոներում, ինչպիսիք են «Սեզոնի մարգարիտները» և «Չերվոնա ռուտան», որտեղ նա հանդիպել է «Տարտակ» խմբի ղեկավար Ալեքսանդր Պոլոժինսկուն։ Պոլոժինսկին ՏՆՏ հեռուստաալիքով վարում էր «Թարմ արյուն» հեռուստահաղորդումը, որտեղ ներկայացվում էին նոր երիտասարդ տաղանդներ, և նա հրավիրեց «Բաբուրկային» մասնակցելու այդ հաղորդմանը։

2000 թվականին Միրզոյանը խլացել է ձախ ականջից, իսկ 2004 թվականին՝ ամբողջությամբ։ Նրա երաժշտական կարիերան շարունակվել է միայն այն բանից հետո, երբ բժիշկները պրոթեզավորել են՝ լսողությունը որոշակի չափով վերականգնելու համար։

2008 թվականին Միրզոյանը Պոլոժինսկու հրավերով «Տարտակ» խմբի հետ հանդես է եկել «Տավրիական խաղեր» փառատոնում։  Նույն թվականին նա դուրս է եկել ՏՆՏ հեռուստաալիքի «Ծիծաղ առանց կանոնների» նախագծի եզրափակիչ և զբաղեցրել վեցերորդ տեղը։

Արսեն Միրզոյանի համար կարևոր տարի է եղել 2011 թվականը։ Նա մասնակցել է ուկրաինական «1+1» հեռուստաալիքի «Երկրի ձայնը» վոկալ հեռուստատեսային մրցույթին, որը դարձել է ցատկահարթակ երաժշտական կարիերայի համար։ Նա զբաղեցրել է չորրորդ տեղը, ինչպես նաև ընկերացել է եզրափակիչ անցած մասնակիցներից մեկի՝ ուկրաինացի երգչուհի Նինա Մատվիենկոյի դստեր՝ Անտոնինա Մատվիենկոյի հետ։

Կիսաեզրափակիչից հետո Արսեն Միրզոյանը *Universal Music*-ի հետ կնքել է 5 տարվա պայմանագիր «Night» երգի վերաբերյալ։  Այնուհետև նոյեմբերի 30-ին թողարկվել է նրա դեբյուտային՝ «Ґудзики» («*Կոճակներ*») ալբոմը՝ տասը սոլո երգերով և լրացուցիչ «Івана Купала» («Իվան Կուպալա») երգով, որը կատարվել է Անտոնինա Մատվիենկոյի հետ դուետով։ 2013 թվականին դրան հաջորդել է «Незручні ліжка» («*Անհարմար մահճակալներ*») ալբոմը՝ պրոդյուսեր Վիտալի Տելեզինի ղեկավարությամբ։ Հետագա տարիներին թողարկվել են նաև այլ ալբոմներ, իսկ 2016 թվականին Արսենը թողարկել է երգերի իր ամենահայտնի ժողովածուն՝ պարզապես «Արսեն Միրզոյան» վերնագրով։

2017 թվականին Արսեն Միրզոյանը մասնակցել է Եվրատեսիլ երգի մրցույթի Ուկրաինայի ազգային ընտրությանը և «Geraldina» երգով հասել կիսաեզրափակիչ, որը գրել է Փոլ Մանոնդիզի հետ. երգը նվիրված էր համր կինոյի դերասան Չարլի Չապլինի դստերը՝ Ջերալդին Չապլինին։  Նույն թվականին նա թողարկել է «Слова і ноти» («*Բառեր և նոտաներ*») ալբոմը։

2018 թվականին Արսեն Միրզոյանը հարգանքի տուրք է մատուցել խորհրդային ազդեցիկ երգիչ-երգահան, բանաստեղծ և դերասան Վլադիմիր Վիսոցկուն (1938–1980), որն այդ տարի կդառնար 80 տարեկան։ Միրզոյանն ասում է, որ Վիսոցկու երգերը սկսել է սովորել հինգ տարեկանից։

Եվս երկու ալբոմներ՝ «Інгредієнт» («*Բաղադրիչ*») և «Монархія» («*Միապետություն*») թողարկվել են, համապատասխանաբար, 2019 և 2021 թվականներին։ Վերջինը ներառում էր դուետ Արսենի 5-ամյա դստեր՝ Նինայի հետ։ 2020 թվականին Արսենին շնորհվել է Ուկրաինայի վաստակավոր արտիստ կոչումը, իսկ 2022 թվականին նա պարգևատրվել է «Ծառայությունների համար» 3-րդ աստիճանի շքանշանով։

2022 թվականի փետրվարին Ուկրաինա ռուսական ներխուժումից հետո Միրզոյանը գրել է «Իմ երկիր» երգը Կիևի համար մղվող մարտում զինվորական ծառայության ժամանակ՝ խրախուսելով մարդկանց մնալ Ուկրաինայում և հակահարված տալ։ Նա ասել է. *«Իմ երկիրը» մնալու և պայքարելու իմ որոշման մասին է։ Ես ուզում էի ուժեղացնել զգացմունքները նրանց հանդեպ, ովքեր տատանվում էին մնալու և փախչելու միջև։ Ես ուզում էի աջակցել նրանց, ովքեր որոշել են մնալ Կիևում»:*

Միրզոյանը համագործակցում է «Զապորուկա» բարեգործական հիմնադրամի հետ, և մարդասիրական օգնությունը բեռնաթափելու ընթացքում հանպատրաստից համերգներ է տալիս զինծառայողների համար։

2022 թվականի օգոստոսի 24-ին՝ Ուկրաինայի Անկախության օրը, Միրզոյանը կնոջ և դստեր՝ Նինայի հետ մասնակցել է Ուկրաինայում Եվրամիության պատվիրակության ֆեյսբուքյան էջում տեղի ունեցած հատուկ առցանց համերգին։

## Սկավառակագրություն
* 2011 - «Ґудзики» («*Կոճակներ*»)
* 2013 - «Незручні ліжка» («*Անհարմար մահճակալներ*»)
* 2015 - «Ніч» («*Գիշեր*»)
* 2016 - «Паперовий сніг» («*Թղթե ձյուն*»)
* 2017 - «Слова і ноти» («*Բառեր և նոտաներ*»)
* 2019 - «Інгредієнт» («*Բաղադրիչ*»)
* 2021 - «Монархия» («*Միապետություն*»)

## Անձնական կյանք
Արսեն Միրզոյանն ունի երկու որդի՝ Վլադն ու Արտյոմը, առաջին կնոջից՝ Աննայից։ Հետագայում՝ 2011 թվականին, նա մտերմացել է երգչուհի Նինա Մատվիենկոյի դստեր՝ Անտոնինա Մատվիենկոյի հետ, և հարաբերությունները զարգացել են այնպես, որ 2013 թվականի վերջին նա ամուսնալուծվել է Աննայից։ Միրզոյանը և Մատվիենկոն ունեցել են Նինա անունով դուստր (ծնված 2016 թվականի հունվարի 15-ին) և ամուսնացել են 2017 թվականի հունիսի 15-ին։ Նա ջերմ հարաբերություններ է պահպանում որդիների հետ։

## Ծանոթագրություններ

## Արտաքին հղումներ
* Յություբյան ալիք

Կատեգորիա:«The Voice» հեռուստաշոուի մասնակիցներ
Կատեգորիա:Ուկրաինահայ երգիչներ
Կատեգորիա:Ուկրաինահայ կոմպոզիտորներ
Կատեգորիա:Ուկրաինայի վաստակավոր արտիստներ